**भारत सरकार**

**पेट्रोलियम और प्राकृतिक गैस मंत्रालय**

**राज्‍य सभा**

**तारांकित प्रश्‍न सं0 231**

**दिनांक 08 अगस्‍त, 2018**

**हिमाचल प्रदेश में सीएनजी वितरण केन्द्रों को**

**स्थापित किया जाना**

**\*231. श्रीमती विप्लव ठाकुरः**

क्या पेट्रोलियम और प्राकृतिक गैस मंत्री यह बताने की कृपा करेंगे किः

(क) हिमाचल प्रदेश में अब तक कितने सीएनजी वितरण केन्द्र स्थापित किए गए हैं और कितने केन्द्र स्थापित किए जाने का विचार है;

(ख) क्या केन्द्रीय सरकार राज्य के सभी खंडों में सीएनजी उपलब्‍ध कराने का विचार रखती है और यदि हां, तो तत्संबंधी ब्यौरा क्या है तथा यदि नहीं, तो इसके क्या कारण हैं;

(ग) क्या सरकार ने हिमाचल प्रदेश के शहरी और ग्रामीण दोनों ही क्षेत्रों में पीएनजी की आपूर्ति सुलभ कराने के लिए कोई कदम उठाये हैं; और

(घ) यदि हां, तो तत्संबंधी ब्यौरा क्या है और यदि नहीं, तो इसके क्या कारण हैं?

**उत्तर**

**पेट्रोलियम और प्राकृतिक गैस मंत्री**

**(श्री धर्मेन्द्र प्रधान)**

**(क) से (घ):** एक विवरण सदन के पटल पर रख दिया गया है।

**“हिमाचल प्रदेश में सीएनजी वितरण केन्द्रों को स्थापित किया जाना” के संबंध में संसद सदस्‍य श्रीमती विप्लव ठाकुर द्वारा पूछे गए दिनांक 08 अगस्‍त, 2018 के राज्‍य सभा तारांकित प्रश्‍न सं. 231 के भाग (क) से (घ) के उत्तर में उल्‍लिखित विवरण।**

**(क) से (घ):** पीएनजीआरबी भौगोलिक क्षेत्रों (जीएज) में नगर गैस वितरण (सीजीडी) नेटवर्क का विकास करने के लिए कंपनियों को प्राधिकार प्रदान करने वाला प्राधिकरण है और चण्‍डीगढ़ भौगोलिक क्षेत्र (जीए), जिसमें हिमाचल प्रदेश राज्‍य में सोलन जिले का एक हिस्‍सा शामिल है, में सीजीडी नेटवर्क के विकास हेतु इंडियन ऑयल-अडानी गैस प्राइवेट लिमिटेड (आईओएजीपीएल) को प्राधिकार प्रदान किया है। उपलब्‍ध सूचना के मुताबिक, दिनांक 30.06.2018 की स्‍थिति के अनुसार चण्‍डीगढ़ जीए के चण्‍डीगढ़ क्षेत्र में 28,976 पीएनजी घरेलू कनेक्‍शन और 4 सीएनजी स्‍टेशन हैं। तथापि, आईओएजीपीएल को हिमाचल प्रदेश राज्‍य के चण्‍डीगढ़ जीए में सोलन जिले के एक भाग में अभी पीएनजी कनेक्‍शन उपलब्‍ध करवाने हैं और सीएनजी स्‍टेशनों की स्‍थापना करनी है। इसके अलावा, गेल ने हिमाचल प्रदेश राज्‍य में अपनी दादरी-बवाना-नांगल पाइपलाइन परियोजना की स्‍पर लाइन के रूप में लगभग 7 कि.मी. लंबी प्राकृतिक गैस पाइपलाइन बिछाई है और तीन औद्योगिक ग्राहकों को अपने पाइपलाइन नेटवर्क से जोड़ा है।

पीएनजीआरबी प्राकृतिक गैस पाइपलाइन सम्‍बद्धता/प्राकृतिक गैस की उपलब्‍धता तथा तकनीकी-वाणिज्यिक व्‍यवहार्यता पर निर्भर करते हुए नगर गैस वितरण (सीजीडी) नेटवर्क का विकास करने के लिए भौगोलिक क्षेत्रों (जीएज) की पहचान करता है। ये कंपनियां सीएनजी पंपों की स्‍थापना करती हैं। पीएनजीआरबी ने 174 जिलों (156 पूरे और 18 आंशिक जिले) को शामिल करते हुए 86 भौगोलिक क्षेत्रों (जीएज) में सीजीडी नेटवर्कों का विकास करने के लिए 9वां सीजीडी बोली दौर शुरू किया है। पीएनजीआरबी ने (i) हरियाणा और हिमाचल प्रदेश के पंचकुला जिला (पहले से प्राधिकृत क्षेत्रों को छोड़कर), सिरमौर जिला, शिमला और सोलन जिलों के जीए के लिए इंडियन ऑयल-अडानी गैस प्राइवेट लिमिटेड; और (ii) हिमाचल प्रदेश के बिलासपुर, हमीरपुर तथा ऊना जिलों को शामिल करते हुए जीए के लिए भारत गैस रिर्सोसिज लिमिटेड के लिए आशय-पत्र (एलओआई) जारी किए जाने को अनुमोदित किया है।

\*\*\*